Þingræður haldnar á Alþingi Íslendinga

Borist hefur svohljóðandi bréf: ,,Í samræmi við ákvæði 16. gr. þingskapa um mannaskipti í nefndum er þess hér með óskað að a. Sigurjón Þórðarson taki sæti Gunnars Örlygssonar í allshn. b. Gunnar Örlygsson, og varamaður hans nú, Sigurlín Margrét Sigurðardóttir, taki sæti Sigurjóns Þórðarsonar í félmn. Vinsamlegast, Guðjón A. Kristjánsson, formaður þingflokks Frjálsl.``

Ég vil vekja athygli á því að samkvæmt starfsáætlun Alþingis er hvorki þingfundur á morgun né á mánudag þar sem fundir eru í nefndum þingsins á fimmtudag, föstudag og mánudag. Næsti reglulegi þingfundur verður þriðjudaginn 25. nóvember en þá fer fram 2. umr. fjárlaga. Þess má vænta að á mánudag verði stuttur fundur til að útbýta nefndarálitum og breytingartillögum frá fjárln. Sá fundur verður boðaður síðar.

Að loknum atkvæðagreiðslum um dagskrármálin fer fram utandagskrárumræða um styttingu náms til stúdentsprófs. Málshefjandi er hv. þm. Björgvin G. Sigurðsson en hæstv. menntmrh. Tómas Ingi Olrich verður til andsvara. Umræðan fer fram samkvæmt 1. mgr. 50. gr. þingskapa og stendur í hálfa klukkustund.

Herra forseti. Eins og fram hefur komið í umræðum um frv. sem hér á að greiða atkvæði um telur 1. minni hluti fjárln. að mörg atriði þess standist ekki fjárreiðulög. Ýmislegt í frv. hefði átt að vera í fjárlögum þessa árs, var fyrirséð, ýmislegt á heima í fjárlögum næsta árs. Af þessum ástæðum mun þingflokkur Samfylkingarinnar sitja hjá við þessa atkvæðagreiðslu því við viljum ekki bera ábyrgð á því sem hér fer fram. Það verður ríkisstjórnarmeirihlutinn að gera einn og sér.

Virðulegi forseti. Nú er verið að ganga til atkvæðagreiðslu um breytingar á frv. til fjáraukalaga og sundurliðað fjáraukalagafrv. eins og hefðbundið er við 2. umr. Meginhluti frv. og þeirra breytinga sem hér eru lagðar til eru komnar til annars vegar vegna vöntunar á fjármagni til einstakra útgjaldaliða. Það var í sjálfu sér fyrirsjáanlegt við gerð fjárlaganna á síðasta ári. Þingmenn Vinstri hreyfingarinnar -- græns framboðs bentu ítarlega á þetta og fluttu brtt. við það frv. sem þá var afgreitt sem fjárlög fyrir þetta ár. Því er ljóst að bæði meiri hlutinn og framkvæmdarvaldið ber alla ábyrgð á framlagningu þessara fjáraukalaga. Margar tillögur í frv. og eins brtt. eftir 2. umr. eru eðlilegar eða nauðsynlegar og veita nauðsynlegar úrbætur á einstökum fjárlagaliðum. Væri því hægt að styðja þær í sjálfu sér sem slíkar. En ég vil benda á, virðulegi forseti, að 3. umr. um fjáraukalagafrv. á eftir að fara fram. Ljóst er að einstaka liðir standa enn út af og eru óafgreiddir enn þá. Ég vil þar nefna skiptingu og endanlega fjárútvegun fyrir heilbrigðisstofnanir, daggjaldastofnanir, framhaldsskóla og ýmislegt fleira sem ekki er búið að ganga frá endanlega af hálfu fjárln. fyrir þingið. Ég vil og minna á erfiða stöðu sveitarfélaganna. Ég tel brýnt að fjárln. taki fyrir 3. umr. til greina möguleika á því að auka framlag til Jöfnunarsjóðs sveitarfélaga þannig að hægt sé að styrkja þau sveitarfélög sem verst standa núna, en á undanförnum árum hafa einmitt verið afgreiddar við fjáraukalög sérstakar fjárveitingar, fólksfækkunarframlög eða annað slíkt, til að styrkja fjárhagsstöðu sveitarfélaganna. Virðulegi forseti. Þegar á heildina er litið er þetta fjáraukalagafrv. og breytingartillögur þær sem hér eru lagðar fram fullkomlega unnar á ábyrgð ríkisstjórnarinnar og meiri hlutans á Alþingi sem styður ríkisstjórnina og eru á ábyrgð framkvæmdarvaldsins. Því sitja þingmenn Vinstri hreyfingarinnar -- græns framboðs hjá við þessa atkvæðagreiðslu málsins í heild.

Virðulegur forseti. Fjáraukalagafrv. það sem við greiðum atkvæði um er lagt fram af ríkisstjórn. Meirihlutatillögurnar eru einnig án liðsinnis okkar í stjórnarandstöðunni. Því liggur fyrir að við í Frjálslynda flokknum munum ekki greiða tillögunum atkvæði. Við munum sitja hjá.